Ontwrigtende reën vir noorde voorspel(Argieffoto: pixabay) Die Stad Tshwane se nooddienste is op ŉ hoë vlak van gereedheid geplaas sedert die Suid-Afrikaanse Weerdiens (SAWD) ’n waarskuwing vir swaar reën vir Vrydag in Gauteng uitgereik het. Die SAWD het vir Vrydag ’n geel vlak 4-waarskuwing uitgereik vir ontwrigtende reën in Gauteng, Mpumalanga en die suidwestelike dele van Limpopo. In Gauteng gaan veral Pretoria, Johannesburg en die Ekurhuleni-distrik geraak word. Volgens die weerdiens kan tot tussen 40 mm en 60 mm reën in Mpumalanga se Hoëveld verwag word. Die weerdiens waarsku dat die swaar reën met moontlike oorstromings van formele en informele nedersettings en paaie gepaard kan gaan. “Inwoners moet versigtig wees by laagliggende brûe en geboue met swak infrastruktuur wat moontlik kan oorstroom,” waarsku die weerdiens. “Inwoners word ook aangeraai om sterk strome, riviere en ander watermassas te vermy, veral enige watermassa wat meer as enkelhoogte diep is.” Die weerdiens sê indien motoriste in hul motors vasgekeer word tydens oorstromings, moet hulle uit die voertuig klim en na hoër grond beweeg. Wydverspreide reën- en donderbuie kan ook Vrydag in die oostelike dele van die Vrystaat en Noordwes asook die noordelike dele van KwaZulu-Natal uitsak. Enkele reën- en donderbuie word ook in die ooste van die Noord-Kaap verwag. Die Wes-Kaap kan gedurende die oggend ligte motreën langs die suidkus verwag. Verder sal dit langs die kus bewolk en koel wees, met mooiweer oor die binneland. Die westelike en oostelike gedeeltes van die Oos-Kaap sal bewolk en koel wees met enkele buie en reën.